b'\n_START_ARTICLE_\nLuh\n_START_PARAGRAPH_\nLuh (ven. \xd0\x9b\xd1\x83\xd1\x85) on kaupunkimainen taajama ja Luhin piirin hallinnollinen keskus Ivanovon alueella Ven\xc3\xa4j\xc3\xa4ll\xc3\xa4. Se sijaitsee Kljazman sivujoen Luhin varrella 94 kilometri\xc3\xa4 Ivanovosta it\xc3\xa4\xc3\xa4n. Taajamassa on 3\xc2\xa0000 asukasta (vuonna 2010)._NEWLINE_Paikkakunta mainitaan ensimm\xc3\xa4isen kerran 1400-luvulla. Vuonna 1778 siit\xc3\xa4 tuli kaupunki ja Kostroman l\xc3\xa4\xc3\xa4niin kuuluneen kihlakunnan keskus. Vuonna 1796 se menetti hallinnolliset teht\xc3\xa4v\xc3\xa4ns\xc3\xa4. 1900-luvun alussa Luhissa oli 2\xc2\xa0500 asukasta, jotka harjoittivat etup\xc3\xa4\xc3\xa4ss\xc3\xa4 puutarhanhoitoa. Vuonna 1925 paikkakunta alennettiin maalaiskyl\xc3\xa4ksi, ja vuonna 1959 se sai kaupunkimaisen taajaman statuksen. Neuvostoaikana siell\xc3\xa4 oli elintarviketeollisuutta ja ompelimo._NEWLINE_Nyky\xc3\xa4\xc3\xa4n Luh on maatalousalueen keskus, jossa toimii meijeri ja konepaja. N\xc3\xa4ht\xc3\xa4vyyksiin kuuluvat entisen linnoituksen j\xc3\xa4\xc3\xa4nteet, Kristuksen yl\xc3\xb6snousemuksen kirkko (1680), Kolminaisuuden kirkko (1754), Jumalansynnytt\xc3\xa4j\xc3\xa4n kuolonuneen nukkumisen katedraali (1775), Kristuksen kirkastumisen kirkko (1797), pajari Artamon Matvejeville kuulunut kaupungin ensimm\xc3\xa4inen kivitalo sek\xc3\xa4 historiallinen museo.'